บิ๊กล็อต SF โผล่ 1.33 หมื่นลบ. เล็ง CPN ปิดดีลเทกฯ กิจการ
บิ๊กล็อต SF โผล่ 1.11 พันล้านหุ้น มูลค่ารวม 1.33 หมื่นลบ. ราคาเฉลี่ย 12 บ. สูงกว่าราคากระดานซื้อขาย โดยหุ้น SF ปิดตลาดเช้านี้ (30 ส.ค.) ที่ระดับ 11.90 บ. คาดกลุ่มผู้ถือหุ้นใหญ่ขายหุ้นให้ CPN ปิดดีลเทกฯ กิจการตามแผน
บิ๊กล็อต SF โผล่ 1.11 พันล้านหุ้น มูลค่ารวม 1.33 หมื่นลบ. ราคาเฉลี่ย 12 บ. เล็ง CPN ปิดดีลเทกฯ กิจการตามแผน
30 ส.ค. 2564

ผู้สื่อข่าวรายงานว่า วันนี้ (30 ส.ค.) มีรายการสรุปซื้อขายกระดานรายใหญ่ (Big lot) บริษัท สยามฟิวเจอร์ดีเวลอปเมนท์ จำกัด (มหาชน) หรือ SF จำนวน 27 รายการ ปริมาณ 1,111,781,388 หุ้น มูลค่ารวม 13,341.38 ล้านบาท ราคาเฉลี่ย 12 บาทต่อหุ้น ซึ่งเป็นราคาสูงกว่ากระดาน โดยราคาหุ้น SF ปิดตลาดเช้าวันนี้ปิดตลาดที่ 11.90 บาท บวก 0.10 บาท หรือ 0.85% สูงสุดที่ 11.90 บาท ต่ำสุดที่ 11.70 บาท มูลค่าซื้อขายที่ 1.34 หมื่นล้านบาท ทั้งนี้ คาดว่ารายการบิ๊กล็อตดังกล่าวเป็นการทำดีลขายให้กับบริษัท เซ็นทรัลพัฒนา จำกัด (มหาชน) หรือ CPN
โดย CPN ได้เปิดเผยสารสนเทศเกี่ยวกับการเข้าทำสัญญาเพื่อซื้อหุ้น SF จาก บริษัท เมเจอร์ ซีนีเพล็กซ์ กรุ๊ป จำกัด (มหาชน) หรือ MAJOR และการทำคำเสนอซื้อหุ้นทั้งหมดของ SF และต่อมาเมื่อวันที่ 27 ก.ค.64 บริษัทเข้าทำบันทึกข้อตกลงซื้อขายหุ้นสามัญของ SF กับกลุ่มผู้ถือหุ้น ประกอบด้วย กลุ่มนายอรณพ จันทรประภา กลุ่มนายพงศ์กิจ สุทธพงศ์ กลุ่มนายนพพร วิฑูรชาติ และกลุ่มนายสมนึก พจน์เกษมสิน
ขณะที่เมื่อวันที่ 25 ส.ค.64 บริษัท เซ็นทรัลเวิลด์ จำกัด ที่ CPN ถือหุ้นทั้งทางตรงและอ้อมรวม 100% กลุ่ม MAJOR และกลุ่มผู้ถือหุ้นลงนามในสัญญาซื้อขายหุ้นสามัญของ SF แล้วเสร็จ คาดว่าบริษัทจะซื้อหุ้น SF โดยปราศจากภาระติดพันภายในวันที่ 30 ส.ค.64
ทั้งนี้ CPN แจ้งทำคำเสนอซื้อหลักทรัพย์ SF ราคาเสนอซื้อ 12.00 บาท/หุ้น ไม่ใช่เพื่อการเพิกถอน